Szabolcs-Szatmár-Bereg vármegyét is elérte a madárinfluenza

Madárinfluenza vírus jelenlétét mutatta ki Szabolcs-Szatmár-Bereg vármegyében a Nemzeti Élelmiszerlánc-biztonsági Hivatal (Nébih) laboratóriuma. Az érintett pecsenyekacsa állomány felszámolása és a járványügyi nyomozás folyamatban van. A Nébih felhívja a figyelmet, hogy továbbra is fennáll a madárinfluenza veszélye, így a biológiai biztonsági intézkedések betartása kiemelt jelentőséggel bír.

A Szabolcs-Szatmár-Bereg vármegyei Nyírbátor településen található, mintegy 115 000 példányt számláló pecsenyakacsa telepen a megemelkedett elhullás és az idegrendszeri tünetek jelentkezése hívta fel az állattartó figyelmét a madárinfluenza gyanújára. A Nébih laboratóriuma a vírus H5N1 altípusát igazolta az elhullott állatokból.

Az érintett állomány felszámolása folyamatban van. A gazdaság körül kijelölték a 3 km sugarú védőkörzetet, és megállapították a 10 km sugarú felügyeleti (megfigyelési) körzetet.

A Nébih felhívja az állattartók figyelmét, hogy a madárinfluenza veszélye folyamatosan fennáll, akkor sem csökkenhet a járványvédelmi fegyelem, ha éppen nincsenek kitörések az országban.

A hivatal továbbra is arra kéri a baromfitartókat, mindent tegyenek meg annak érdekében, hogy megakadályozzák a vírus állományukba történő bekerülését.

A madárinfluenza baromfitelepre való bejutásának kockázatát csak a biológiai biztonsági intézkedéseket szigorú és következetes betartásával lehet minimálisra csökkenteni.

A madárinfluenzával kapcsolatban minden további információ elérhető a Nébih portál tematikus aloldalán: https://portal.nebih.gov.hu/madarinfluenza

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/18169/szabolcs-szatmar-bereg-varmegyet-is-elerte-a-madarinfluenza/